La fisiognómica más qu´una ciencia ye un tactu. De tolos sintíos, ye´l del tactu´l sintíu primixeniu. La vista, l´oyíu y los demás medios de recepción de lo esterno deriven realmente del tactu. La vida vexetal fáise animal tantiguando, a palpu, les circunstancies del mundu en tornu (Umwelt). La Historia, más qu´una ciencia ye un "conocimientu d´homes". Un conocimientu nel qu´ha dase un olfatu, una esperiencia depurada que permite intuitivamente saber per aú vienen, aú van, y qué contestura tienen los seres humanos a lo llargo del so sinu. De la mesma manera qu´hai una güeyada intuitiva ya inmediata anque val pa conocer a una persona individual, y esa impresión capta lo esencial d´ella, tamién hai esa mesma güeyada sobre una cultura, un pueblu, una civilización.